Lægra settu stjórnvaldi ber að hlíta niðurstöðu æðra stjórnvalds Það er meginregla stjórnsýsluréttar að lægra settu stjórnvaldi beri að hlíta niðurstöðu æðra stjórnvalds . Þótt lægra sett stjórnvald sé ekki sammála úrskurði æðra stjórnvalds getur það ekki litið fram hjá niðurstöðunni og sett málið í annan lagalegan farveg en úrskurður kveður á um . Á þetta reyndi í máli sem umboðsmaður lauk nýverið með áliti . Í því höfðu hjón óskað eftir að Þjóðskrá Íslands leiðrétti fasteignamat fasteignar þeirra fimm ár aftur í tímann . Málið var til meðferðar hjá stjórnvöldum í um fimm ár áður en endanleg niðurstaða fékkst í það og þjóðskrá leiðrétti fasteignamatið í samræmi við úrskurð yfirfasteignamatsnefndar . Á þessum tíma kærðu hjónin ákvarðanir Þjóðskrár Íslands þrisvar sinnum til yfirfasteignamatsnefndar . Auk þess leituðu þau til umboðsmanns bæði vegna tafa á afgreiðslu málsins og skorts á að stofnunin færi að úrskurðum nefndarinnar . Það var síðan ekki fyrr en umboðsmaður hafði ritað ráðuneyti málaflokksins bréf að þjóðskrá leiðrétti fasteignamatið endanlega til samræmis við úrskurð yfirfasteignamatsnefndar . Í áliti umboðsmanns segir m.a. að til að stjórnsýslukæra skili borgurunum tilætluðum árangri verði lægra sett stjórnvöld að virða þá reglu að úrskurðir kærustjórnvalds séu bindandi fyrir lægra setta stjórnvaldið . Þjóðskrá hefði því sem lægra sett stjórnvald ekki haft svigúm til að leggja málið í annan lagalegan farveg þvert á niðurstöðu yfirfasteignamatsnefndar eða líta framhjá úrskurðum hennar í framkvæmd . Þá taldi umboðsmaður að verulega hefði skort á að þjóðskrá hefði afgreitt málið í samræmi við málshraðareglu stjórnsýslulaga . Umboðsmaður ítrekaði að hann hefði áður bent á að af því fyrirkomulagi að setja upp sjálfstæðar úrskurðarnefndir , eins og yfirfasteignamatsnefnd í þessu máli , hefðu slíkar nefndir takmörkuð úrræði til að bregðast við þegar lægra sett stjórnvald færi ekki að úrskurðum þeirra , sbr. álit í málum nr. 9937 / 2019 og 9606 / 2019 . Í þessu tilfelli taldi umboðsmaður að ástæða hefði verið til þess fyrir yfirfasteignamatsnefnd að upplýsa viðeigandi ráðuneyti um gang og stöðu málsins í ljósi yfirstjórnunar - og eftirlitsheimilda þess . Umboðsmaður mæltist til þess að Þjóðskrá Íslands tæki mál þeirra sem kynnu að vera í sambærilegri stöðu og hjónin til endurskoðunar og leysti úr þeim í samræmi við þau sjónarmið sem lýst væri í álitinu . Jafnframt var mælst til þess að þjóðskrá tæki framvegis mið af þeim sjónarmiðum í störfum sínum .